Úkraínuforseti segir af og frá að hafnarborgin Mariupol sé komin undir yfirráð rússneska innrásarliðsins. Einnig hafi Rússar hafnað vopnahléi um páska Rétttrúnaðarkirkjunnar.
Vladimír Pútín Rússlandsforseti staðhæfði í gær að tekist hefði að frelsa borgina undan yfirráðum Úkraínumanna. Rússneskt herlið hefur setið um Mariupol í nærri tvo mánuði, harðir bardagar hafa geisað í og við borgina sem er nánast rústir einar. Með því að tryggja yfirráð yfir borginni gætu Rússar myndað landbrú milli Krímskaga og austurhéraða Úkraínu.
Zelensky staðhæfði í ávarpi sínu í gærkvöld að hermenn í Mariupol veiti rússneskum hersveitum enn harða mótspyrnu og því sé borgin enn undir stjórn Úkraínumanna. Sömuleiðis varaði hann íbúa í Kherson og Zaporizhzhia við að láta Rússum persónulegar upplýsingar í té því rússnesk stjórnvöld ætli sér að sviðsetja þjóðaratkvæðagreiðslu um sjálfstæði héraðanna.
Forsetinn sagði sömuleiðis Rússa hafa hafnað því að vopnahlé verði í Úkraínu meðan páskar Rétttrúnaðarkirkjunnar standa yfir. Páskadagur er á sunnudaginn. Það sagði Zelensky sýna lítilsvirðingu rússneskra leiðtoga fyrir kristinni trú og mikilvægustu trúarhátíð hennar.
